[{"text_idx": "#000000", "text": "Festo de la Esperanta kinarto"}, {"text_idx": "#000001", "text": "Kiom da filmoj en Esperanto vi spektis? La facila demando kau\u0306zas c\u0302e averag\u0302a esperantisto malfacilajn pripensojn. Mi dubas, ke tiu kvanto superos kvin. Bedau\u0306rinde, kinarto estas neglektata de la Esperanto-komunumo, kiu dau\u0306re vivas en la teksta mondo. Kaj la tekstoj jam dum kelkaj jardekoj ne havas influon al eksteraj homamasoj."}, {"text_idx": "#000003", "text": "C\u0302u eble valoroj, kiujn propagandas esperantistoj, jam meritis esti esprimataj per movbildoj?\nLa krea unuig\u0302o Filmoj sen limoj estis kreita g\u0302uste por krei modernajn au\u0306dvidajn materialojn komence surbaze de jam kreitaj verkoj kaj poste krei proprajn filmojn."}, {"text_idx": "#000004", "text": "Kiel logika kaj natura dau\u0306rigo de la dujara agado de Filmoj sen limoj naskig\u0302is projekto okazigi la unuan Esperantan Kinofestivalon. La evento neniam antau\u0306e okazinta en Esperantujo devis plenumi kelkajn celojn: unue, motivigi esperantistojn krei videan materialon; due, kolekti kaj prezenti modernajn filmojn pri kaj en Esperanto; trie, rompi la ekzistantajn stereotipojn kaj imagon pri la mondo de esperantistoj kaj neesperantistoj. Do, la kinofestivalo okazis de la 10a g\u0302is la 13a de julio 2011 en San-Pau\u0306lo (Brazilo) dum tri samtempaj grandaj kongresoj: Tutamerika Kongreso de Esperanto (TAKE), Brazila Kongreso de Esperanto (BKE) kaj Brazila Esperantista Junulara Kongreso (BEJK)."}, {"text_idx": "#000005", "text": "De la 1a de aprilo g\u0302is la 20a de junio 2011 c\u0302iu deziranto povis partopreni konkurson kaj produkti videojn kun dau\u0306ro 5, 15 au\u0306 30 sekundoj. Tiuj filmoj konsistigis la konkursan programon de la kinofestivalo. Dum du monatoj ni ricevis 21 videojn el 13 landoj."}, {"text_idx": "#000006", "text": "Pri la nekonkursaj filmoj ne estis manko al ni, kiel eventuale oni povus imagi. Ni sukcesis kolekti 15 filmojn el sep landoj."}, {"text_idx": "#000007", "text": "La c\u0302efa temo de la malferma kaj ferma filmoj estis la aspekto de Esperanto kaj Esperanto-komunumo per la okuloj de neesperantistaj filmoproduktantoj. La dokumenta filmo The Universal Language (La Universala Lingvo) de la usona reg\u0302isoro Sam Green, au\u0306toro de Utopio en kvar movimentoj, prezentis la ideon de internacia lingvo pere de intervjuoj kun esperantistoj, c\u0302efe filmitaj dum la 92a Universala Kongreso en Jokohamo, kaj famaj esperantistoj kiel Humphrey Tonkin kaj Renato Corsetti. La filmo montris sian aktualecon kaj diferencon inter la imagoj de esperantistoj kaj deekstera aspekto. La kongresa publiko splitig\u0302is je du partoj: s\u0302atantoj kaj mals\u0302atantoj de la filmo. Post la filmoprezento okazis sufic\u0302e interesa diskuto inter la spektantoj pri la temo C\u0302u esperantistoj trompas sin?"}, {"text_idx": "#000008", "text": "La ferma dokumenta filmo Esperanto de franca reg\u0302isoro Dominique Gautier, farita lau\u0306 mendo de Sennacieca Asocio Tutmonda, enhavis c\u0302ion por kontentigi la mendanton. G\u0302i prezentis alian vidpunkton pri Esperanto, g\u0302uste tiun, kiun ni kutimas au\u0306di de esperantistoj, en Esperantaj revuoj kaj dissendolistoj. Ankau\u0306 c\u0302i tiu filmo vekis diskuton inter c\u0302eestantoj. Kaj ni esperas, ke baldau\u0306 c\u0302iu deziranto povus kompari tiujn filmojn."}, {"text_idx": "#000009", "text": "La mallongaj ludfilmoj Conlang: the movie (Planlingvo: la filmo) de usona reg\u0302isorino Marta Masferrer, Que sera, sera de norvega reg\u0302isoro Geir Greni, Senmova de turkia reg\u0302isorino Tug\u0306c\u0327e Madayanti Sen, profesie produktitaj dum la lasta tempo, enhavas temojn pri Esperanto kaj esperantistoj. La unuan fojon oni povis spekti la unuan profesian animacian mallongan filmon C\u0302apeloj de Simmon Keith Barney el Usono sur granda ekrano."}, {"text_idx": "#000010", "text": "La programon de naciaj filmoj konsistigis la novega dokumenta filmo Polaj Spuroj de Rogener Pavinski (Brazilo), kiu, lau\u0306 nia opinio, meritas c\u0302eeston de naciaj kaj internaciaj kinofestivaloj; g\u0302i prezentis la historion de polaj enmigrintoj en Argentino dum la dua mondmilito. Alia dokumenta filmo Ja tair ja tajer, Vojag\u0302o en Palestino prezentis la longdau\u0306ran israelan-palestinan konflikton de la malofte au\u0306data vidpunkto de palestinanoj. Multaj spektantoj diris, ke la filmo s\u0302ang\u0302is ilian opinion pri la konflikto."}, {"text_idx": "#000011", "text": "La arta programo konsistis el ne malpli interesaj filmoj. Atako de lunaj zombioj de la usona reg\u0302isoro Christopher R. Mihm estis dublita en Esperanto. G\u0302in prezentis en la kinofestivalo Duncan Charters, kiu dublis unu rolulon en Esperanton. Mallongaj filmoj de la germana reg\u0302isoro Martin Schreier ne nur vekis intereson de la spektantoj, sed ec\u0302 la plendon pri tio, ke estis prezentita erotika filmo kun subtekstoj en Esperanto."}, {"text_idx": "#000012", "text": "Per tiu kolekto de mallongaj filmoj ni tute neatendite rompis la stereotipon pri tio, ke Esperanto estas sankta lingvo, lingvo por bonaj\u0302oj kaj pozitivaj temoj. Kaj pri tio ni plenkore fieras."}, {"text_idx": "#000013", "text": "La pinto de la festivalo ig\u0302is la 40-minuta arta danca filmo The Cost of Living (La kosto de vivado) de la brita reg\u0302isoro Lloyd Newson. La filmo estis varme akceptita pro g\u0302ia nekutima prezento de aktualaj temoj pri diskriminacio de handikapuloj, samseksemuloj kaj liberaj artistoj."}, {"text_idx": "#000014", "text": "Al la festivalo venis filmoprodukta kompanio SET Cavalheiro, kiu konsistas el la filma Esperanto-familio Cavalheiro. La patro Pedro Cavalheiro estas fama brazila esperantisto, tradukisto kaj artemulo, Olavo Cavalheiro estas aktoro, kaj Heitor Cavalheiro estas fakulo pri specialaj efektoj. Olavo kaj Heitor estas denaskaj esperantistoj. Dum viva renkonto kun ili ducento da kongresanoj eksciis multon interesan pri filmoproduktado en Brazilo, spektis vivajn specialajn efektojn: sekuran flamon, artefaritan neg\u0302on, flugantan junulinon k. a."}, {"text_idx": "#000015", "text": "Krom distrajn programerojn la partoprenantoj povis viziti kadre de la programoj de TAKE kaj BEJK prezenton de Verda Filmejo, metiejon pri subtekstigado, prelegon pri problemoj de au\u0306toraj rajtoj kaj libera kulturo kaj la interagan metiejon Esperanta kinarto. La plej kreema arto."}, {"text_idx": "#000017", "text": "La kinofestivalo ne povus okazi sen helpo de niaj partneroj. Ni kore dankas al TEJO kaj E@I pro la subteno de la konkursa programo, al la germana fondaj\u0302o FAME kaj privataj personoj, inter kiuj estas Jader Rodrigues da Silva (Brazilo), pro la subteno al la nekonkursa programo. Dum la tuta periodo de la konkurso de Esperanta Kinofestivalo nin informade subtenis la podkasto Varsovia Vento kaj la revuo Kontakto."}, {"text_idx": "#000018", "text": "La organizantoj estas kontentaj kaj jam esploras la lokon por la sekva Esperanta Kinofestivalo. C\u0302u g\u0302i okazos? Tio dependas de esperantistoj kaj de entuziasmo de g\u0302iaj organizantoj, sed jam nun ni povas diri, ke la evento povus montri Esperanto-movadon per aliaj rimedoj al la ekstera mondo, kiu kutimig\u0302is al profesiaj au\u0306dvidaj materialoj."}, {"text_idx": "#000019", "text": "Longas la vojo de Esperanta kinarto al profesiaj filmoj, sed ni esperas, ke tio okazos iam en la proksima estonteco. Ni devas kolekti niajn fortojn por efektivigi plej kurag\u0302ajn ideojn. C\u0302iu el ni povas helpi kaj krei lau\u0306 sia kapablo kaj maniero. La tempo venis."}, {"text_idx": "#000020", "text": "C\u0302i tiu teksto aperis en la oktobra kajero de La Ondo de Esperanto.\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}]